b'\n_START_ARTICLE_\nMnogo vike ni za \xc5\xa1to\n_START_PARAGRAPH_\nMnogo vike ni za \xc5\xa1to (engl. Much Ado About Nothing), komedija u pet \xc4\x8dinova engleskog knji\xc5\xbeevnika Williama Shakespearea, napisana vjerojatno 1598.-1599., a tiskana 1600.\n_START_SECTION_\nRadnja\n_START_PARAGRAPH_\nRadnja se doga\xc4\x91a u gradu Messini na Siciliji, koja je tada pod upravom \xc5\xa0panjolaca. Namjesnik Messine Leonato ima k\xc4\x87er Heroju i ne\xc4\x87akinju Beatrice. Aragonski knez don Pedro se vra\xc4\x87a iz uspjelog vojnog pohoda protiv odmetnutog brata don Juana. Dolazi u posjet k prijatelju Leonatu. S don Pedrom sti\xc5\xbeu i mladi firentinski \xc4\x8dasnik Claudio, te \xc4\x8dasnik iz Padove Benedetto s kojim Beatrice odranije vodi verbalne duele. Claudio i Heroja se zaljubljuju. Benedetto i Beatrice nastavljaju s verbalnim suparni\xc5\xa1tvom, i upadaju u \xc5\xa1aljivu zamku koji su im pripremili prijatelji te povjeruju kako su me\xc4\x91usobno zaljubljeni. Claudio i Heroja se trebaju vjen\xc4\x8dati, no radnju zapli\xc4\x87e don Juan koji prezire Claudija. Uz Boracciovu pomo\xc4\x87 spletkama ga dovodi u uvjerenje kako mu je Heroja bila nevjerna te je Claudio odbacuje pred oltarom. Leonato objavljuje da mu je k\xc4\x87i zbog toga umrla od tuge. Ubrzo se saznaje istina te se Claudio i Heroja opet ujedinjuju. Benedetto i Beatrice objavljuju da \xc4\x87e se vjen\xc4\x8dati skupa s njima. Don Juan biva uhi\xc4\x87en.'